P. Pelegrini, poslanec: (2008-11-05):
Pozmeňujúci a doplňujúci návrh k návrhu zákona o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene niektorých zákonov (tlač 693). Bod 1. V čl. I § 2 sa vypúšťa odsek 5. Odôvodnenie. Ide o odstránenie nesúladu so zásadou rovnosti pred zákonom s čl. 39 ods. 1 Dohovoru o udeľovaní európskych patentov, ako aj s čl. 12 Zmluvy o založení Európskeho spoločenstva. Bod 2. V čl. I § 6 odsek 1 znie: „Udržiavací poplatok za európsky patent sa platí za jednotlivé roky trvania platnosti európskeho patentu za podmienok ustanovených medzinárodnou zmluvou3). Začiatok jednotlivých rokov platnosti európskeho patentu sa zhoduje s dňom a mesiacom podania európskej patentovej prihlášky4).“ Poznámka pod čiarou k odkazu 3 znie. „3) Čl. 141 ods. 1 Dohovoru o udeľovaní európskych patentov (Európsky patentový dohovor) (oznámenie Ministerstva zahraničných vecí Slovenskej republiky č. 47/2008 Z. z.).“ Za poznámku pod čiarou k odkazu 3 sa vkladá nová poznámka pod čiarou k odkazu 4, ktorá znie: „4) Čl. 80 Dohovoru o udeľovaní európskych patentov (Európsky patentový dohovor).“ Odôvodnenie. Ide o odstránenie nesúladu s Dohovorom o udeľovaní európskych patentov, ako aj s ustanovením § 6 ods. 2 navrhovaného zákona a upresnenie pravidla, podľa ktorého sa určuje začiatok jednotlivých rokov platnosti európskeho patentu. Doterajšie odkazy vrátane poznámok pod čiarou 4 až 10 sa označujú ako 5 až 11. Teraz mi dovoľte predložiť druhý pozmeňujúci návrh, ktorý budete mať rozdaný a bude označený číslom 2, k predmetnému návrhu zákona. Bod 1. V názve zákona sa slová „a o zmene niektorých zákonov“ nahrádzajú slovami „a o zmene a doplnení niektorých zákonov“. Bod 2. Za čl. III sa vkladá nový čl. IV, ktorý znie: „Zákon č. 142/2000 Z. z. o metrológii a o zmene a doplnení niektorých zákonov v znení zákona č. 431/2004 Z. z. sa dopĺňa takto: Za § 15 sa vkladajú § 15a a § 15b, ktoré vrátane nadpisov znejú: Paragraf 15a: „Prestavenie určeného meradla zobrazujúceho cenu v súvislosti s prípravou na zavedenie a so zavedením meny euro. Odsek 1: „Servisný zásah vykonaný registrovanou osobou (§ 27) do 31. marca 2009 spočívajúci v prestavení určeného meradla zobrazujúceho cenu v súvislosti s prípravou na zavedenie a so zavedením meny euro6b), pri ktorom bola porušená zabezpečovacia značka alebo overovacia značka a došlo len k zmene zobrazenia ceny zo slovenských korún na eurá, nemá za následok zánik platnosti overenia, ak a) nebola vykonaná podstatná úprava6c) na určenom meradle a nedošlo k zmene jeho metrologických vlastností, b) registrovaná osoba (§ 27) zabezpečila určené meradlo svojimi zabezpečovacími značkami a servisný zásah oznámila v lehote piatich pracovných dní ústavu, c) do 120 dní od servisného zásahu ústav vykonal skrátenú skúšku určeného meradla podľa § 15b, d) meradlo pri skrátenej skúške vyhovelo a bolo označené zabezpečovacou značkou alebo overovacou značkou ústavu.“ Odsek 2: „Meradlo možno používať ako určené meradlo v čase od vykonania servisného zásahu podľa odseku 1 až do vykonania skrátenej skúšky podľa § 15b, ak nezanikla platnosť jeho overenia podľa § 15 ods. 6.“.“ Paragraf 15b: „Skrátená skúška určeného meradla zobrazujúceho cenu v súvislosti s prípravou na zavedenie a so zavedením meny euro. Odsek 1: „Skrátenou skúškou sa rozumie skúška pozostávajúca pri a) taxametroch zo skúšky správnosti jednej sadzby pre vzdialenosť a čas, kontroly hodnôt pre ostatné sadzby a kontroly funkcie prepínacej rýchlosti taxametra, b) výdajných stojanoch zo skúšky správnosti v rozsahu kontrolného odmeru 10 litrov pre každé výdajné miesto čerpacej stanice, c) váhach zo skúšky správnosti indikácie váh vykonanej v jednom bode meracieho rozsahu blízkom 0,5 Max.“ Odsek 2: „Pri každej skrátenej skúške sa kontroluje správnosť výpočtu konečnej ceny a počet desatinných miest zobrazovanej jednotkovej ceny a konečnej ceny.“ Odsek 3: „Skrátenú skúšku vykoná ústav odplatne na základe objednávky používateľa určeného meradla.“.“.“ Poznámky pod čiarou k odkazom 6b a 6c znejú: „6b) Zákon č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov. 6c) § 9 ods. 4 zákona č. 264/1999 Z. z. v znení zákona č. 436/2001 Z. z.“ Nasledujúce články sa prečíslujú. Veľmi krátke odôvodnenie, máte ho aj v predloženom pozmeňujúcom návrhu, len pre krátke vysvetlenie. V procese zavedenia meny euro bude potrebné zasiahnuť do taxametrov váh a čerpadiel výdajných na čerpacích staniciach, čím sa porušia znaky, ktoré preukazujú platnosť overenia metrologických predmetných meracích prístrojov, aby nedošlo k tomu, že nebude vzhľadom na veľké množstvo týchto meracích zariadení možné okamžite vykonať metrologickú skúšku, aby sa nám nestalo, že tieto meracie zariadenia prestanú mať právoplatné osvedčenie o metrologickej skúške, a tým pádom by nebolo možné ich použiť ďalej v rámci styku so spotrebiteľom. Navrhuje sa tzv. forma skrátenej skúšky, ktorá bude vykonaná v časovom limite 120 dní od technického zásahu. A zákon upravuje tú skutočnosť, že ak bude splnená táto stodvadsaťdňová lehota, predmetné meradlo nepríde o svoju certifikáciu a bude môcť byť naďalej používané pri styku so spotrebiteľom. Takže ďakujem pekne. Požiadam pánov kolegov a panie kolegyne o podporu tohto predmetného návrhu zákona a môjho pozmeňujúceho návrhu, samozrejme. Ďakujem.